হাওড়া থেকে বন্দে ভারত স্লিপারে কবে বন্দে ভারত স্লিপারে? জানুন সব তথ্য

কলকাতা: ভারতীয় রেলের হাত ধরে এবার কলকাতা থেকে এক ঘুমে গুয়াহাটি। মালদা থেকে দেশের প্রথম স্লিপার বন্দে ভারত এক্সপ্রেসের (Howrah Guwahati Vande Bharat Sleeper) উদ্বোধন করেছেন প্রধানমন্ত্রী নরেন্দ্র মোদি (Narendra Modi)। উদ্বোধনী যাত্রায় মালদা থেকে কামাখ্যা গিয়েছে এই সেমি হাই স্পিড ট্রেন। তবে যাত্রীদের প্রশ্ন কবে থেকে সফর করা যাবে এই সেমি হাই স্পিড ট্রেন।

রেলের তরফে আনুষ্ঠানিক ঘোষণা না হলেও সূত্রের খবর, ২২ জানুয়ারি থেকে চলবে এই ট্রেনটি। তবে প্রথম দিন কামাখ্যা থেকে ছাড়বে ট্রেন। তার পরের দিন অর্থাৎ ২৩ জানুয়ারি থেকে হাওড়া থেকে ছাড়বে স্লিপার বন্দে ভারত। পূর্ব ভারত ও উত্তর-পূর্ব ভারতের মধ্যে রেল যোগাযোগ আরও শক্তিশালী করার জন্য অত্যন্ত গুরুত্বপূর্ণ হতে চলেছে এই ট্রেন।

কামাখ্যা থেকে সন্ধ্যা ৬টা বেজে ১৫ মিনিটে ছেড়ে ট্রেনটি হাওড়া পৌঁছবে সকাল ৮টা বেজে ১৫ মিনিটে। হাওড়া থেকে ট্রেনটি সন্ধ্যা ৬টা বেজে ২০ মিনিটে ছেড়ে পরের দিন সকাল ৮টা বেজে ২০ মিনিটে কামাখ্যা পৌঁছবে। সপ্তাহে একদিন বাদে ছ’দিনই স্লিপার বন্দে ভারত এক্সপ্রেস চালানো হবে। প্রতি সপ্তাহে বুধবার ছাড়া অন্য দিনগুলি কামাখ্যা থেকে ছাড়বে ট্রেনটি। অন্যদিকে, বৃহস্পতিবার ছাড়া হাওড়া থেকে বাকি দিনগুলিতে ছাড়বে হাওড়া-কামাখ্যা স্লিপার বন্দে ভারত এক্সপ্রেস।

আরও পড়ুন: লেকটাউনে মেসি ও মারাদোনার মূর্তি বসানো নিয়ে জনস্বার্থ মামলা দায়ের হাইকোর্টে

বন্দে ভারত স্লিপার এক্সপ্রেস থামবে ব্যান্ডেল, নবদ্বীপ ধাম, কাটোয়া, আজিমগঞ্জ, নিউ ফরাক্কা, মালদা টাউন, আলুয়াবাড়ি রোড, নিউ জলপাইগুড়ি, জলপাইগুড়ি রোড, নিউ কোচবিহার, নিউ আলিপুরদুয়ার, নিউ বঙ্গাইগাঁও এবং রঙ্গিয়া। রেল জানিয়েছে, ২৭৫৭৫ হাওড়া-কামাখ্যা বন্দে ভারত স্লিপার এক্সপ্রেসের বুকিং শুরু হচ্ছে ২০ জানুয়ারি থেকে। বন্দে ভারত স্লিপারের রিজার্ভেশন চার্ট তৈরি হবে ট্রেন ছাড়ার ৮ ঘণ্টা আগে। এই ট্রেনে কোনও RAC বা ওয়েটিং লিস্ট থাকবে না। শুধুমাত্র কনফার্ম টিকিট পাওয়া যাবে।